«Սա ֆիլմ է, որը դատապարտում է պատերազմը»,- ասում է ֆիլմի ռեժիսոր Ջիվան Ավետիսյանը: «Թեկուզ դու պատերազմի դաշտում կամ առաջին գծում չես, բայց տեսնում ես, թե «օդում կախված պատերազմն» ինչպես է անդրադառնում ճակատագրիդ վրա, ինչպես է խեղում մանկությունդ: Պատերազմի ժամանակ հայրս և եղբայրս եղել են առաջին գծում, իսկ մայրս, քույրս ու ես՝ նկուղում: Իմ մանկությունն անցել է նկուղային գորշ գույների մեջ: Մայրս մոմի լույսի տակ գիրք էր կարդում ինձ համար, որպեսզի ես չապրեմ այն, ինչ շրջապատում էր մեզ: Եվ ես ինձ իրավունք եմ վերապահել ֆիլմով պատմել արցախյան ազատամարտի մասին, որովհետև նույնիսկ մեկ օրով «չեմ բացակայել» պատերազմից»… Ջ. Ավետիսյանի «Թևանիկ» ֆիլմը ևս ներկայացված է «Ոսկե ծիրան» 11-րդ միջազգային կինոփառատոնի «Հայկական համայնապատկեր» ծրագրում: